「扁」嘅角色複雜度低，一個扁角色通常會得一個（可能同主情節關係唔係咁大嘅）目的甚至乎冇明顯嘅目的，唔會同其他角色起乜嘢引起讀者觀眾興趣嘅衝突，故仔唔會對佢嘅背景故仔作出太詳細嘅描述－呢啲角色通常會係閒角，純粹寫嚟幫手做帶動情節等嘅功能，例如係一個出場嚟俾奸角殺死嘅路人，存在淨係為咗向讀者展現個奸角有幾殘酷無情。